b"\n_START_ARTICLE_\nIone Skye\n_START_PARAGRAPH_\nIone Skye Leitch (s. 4. syyskuuta 1970 Hertfordshire, Iso-Britannia) on yhdysvaltalainen n\xc3\xa4yttelij\xc3\xa4._NEWLINE_Skye tunnetaan parhaiten vuoden 1989 elokuvasta Loistokaveri (Say Anything...). H\xc3\xa4nen ensimm\xc3\xa4inen elokuvansa oli River's Edge vuonna 1986, ja h\xc3\xa4n n\xc3\xa4ytteli nimiroolin elokuvassa The Rachel Papers (1989). Vuonna 1992 h\xc3\xa4n n\xc3\xa4ytteli Elanore Greyta lyhytik\xc3\xa4isessa televisiosarjassa Covington Cross. My\xc3\xb6hemmin h\xc3\xa4n teki Mrs. Vealin roolin Sukuvika-televisiosarjan jaksoon. H\xc3\xa4nell\xc3\xa4 oli my\xc3\xb6s pieni, mutta merkityksellinen osa David Fincherin elokuvassa Zodiac (2007)._NEWLINE_Australialaisella Kisschasy-yhtyeell\xc3\xa4 on \xe2\x80\x9dIone Skye\xe2\x80\x9d -niminen kappale, joka on julkaistu vuonna 2005.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSkye syntyi Hertfordshiress\xc3\xa4 Englannissa. H\xc3\xa4nen vanhempansa ovat malli Enid Karl (o.s. Stulberger) ja muusikko Donovan. H\xc3\xa4nen is\xc3\xa4ns\xc3\xa4 on skotlantilainen ja \xc3\xa4itins\xc3\xa4 amerikanjuutalainen. H\xc3\xa4nen veljens\xc3\xa4 on Camp Freddy -yhtyeen laulaja Donovan Leitch, Jr. Skye kasvoi Los Angelesissa, San Franciscossa ja Connecticutissa, ja k\xc3\xa4vi lyhyen aikaa Hollywood High School for the Performing Arts -koulua vuonna 1987._NEWLINE_Skye on seurustellut Red Hot Chili Peppers -yhtyeen keulakuva Anthony Kiedisin kanssa. H\xc3\xa4nen ensimm\xc3\xa4inen aviomiehens\xc3\xa4 oli Beastie Boysin Adam Horovitz. Skyen on v\xc3\xa4itetty olleen suhteessa muotimalli Jenny Shimizun kanssa ensimm\xc3\xa4isen avioliittonsa j\xc3\xa4lkeen. H\xc3\xa4nell\xc3\xa4 on yksi lapsi, Kate Netto (s. 2001), suunnittelija David Netton kanssa. Vuonna 2008 Skye kihlautui muusikko Ben Leen kanssa."